Document ID: 32014D0660

DECIZIA DE PUNERE ÎN APLICARE A COMISIEI
din 11 septembrie 2014
privind modelul de acord de finanțare pentru contribuția din Fondul european de dezvoltare regională și din Fondul european agricol pentru dezvoltare rurală la instrumentele financiare de garantare neplafonată comună și de titlurizare în favoarea întreprinderilor mici și mijlocii
(2014/660/UE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (UE) nr. 1303/2013 al Parlamentului European și al Consiliului din 17 decembrie 2013 de stabilire a unor dispoziții comune privind Fondul european de dezvoltare regională, Fondul social european, Fondul de coeziune, Fondul european agricol pentru dezvoltare rurală și Fondul european pentru pescuit și afaceri maritime, precum și de stabilire a unor dispoziții generale privind Fondul european de dezvoltare regională, Fondul social european, Fondul de coeziune și Fondul european pentru pescuit și afaceri maritime și de abrogare a Regulamentului (CE) nr. 1083/2006 al Consiliului (1), în special articolul 39 alineatul (4) al doilea paragraf,
întrucât:
(1)
Criza financiară a afectat, începând cu anul 2009, întreprinderile mici și mijlocii (IMM-uri) din Uniunea Europeană ca urmare, printre altele, a reducerii efectului de levier efectuate de băncile europene în bilanțurile acestora pentru a se conforma cerințelor de capital stipulate în Directiva 2013/36/UE a Parlamentului European și a Consiliului din 26 iunie 2013 cu privire la accesul la activitatea instituțiilor de credit și supravegherea prudențială a instituțiilor de credit și a firmelor de investiții, de modificare a Directivei 2002/87/CE și de abrogare a Directivelor 2006/48/CE și 2006/49/CE (2), precum și în Regulamentul (UE) nr. 575/2013 al Parlamentului European și al Consiliului din 26 iunie 2013 privind cerințele prudențiale pentru instituțiile de credit și societățile de investiții și de modificare a Regulamentului (UE) nr. 648/2012 (3). Pentru a aborda eventualele disfuncționalități ale pieței care ar putea rezulta în ceea ce privește serviciile financiare și instrumentele financiare pentru IMM-uri, Consiliul European a mandatat Comisia să analizeze opțiunile existente pentru a pune la dispoziția IMM-urilor instrumente financiare la nivel paneuropean.
(2)
Comisia, împreună cu Banca Europeană de Investiții (BEI), a încheiat în decembrie 2013 un exercițiu de evaluare ex ante (4) care a indicat o disfuncționalitate a pieței în furnizarea de finanțare pentru IMM-urile viabile din Uniunea Europeană, cuprinsă într-un interval estimat de 20-112 miliarde EUR.
(3)
Evaluarea ex ante a evidențiat importanța unui răspuns rapid la criza financiară care afectează IMM-urile, în contextul unui efort european comun de revitalizare a canalului de credit blocat către IMM-uri, de stimulare a creșterii economice și de contracarare a fragmentării pieței interne în ceea ce privește accesul IMM-urilor la credite.
(4)
O parte a acestui răspuns este de a deschide secțiuni specifice în cadrul instrumentelor financiare stabilite la nivelul Uniunii în temeiul Regulamentului (UE) nr. 1287/2013 al Parlamentului European și al Consiliului din 11 decembrie 2013 de instituire a unui program pentru competitivitatea întreprinderilor și a întreprinderilor mici și mijlocii (COSME) (2014-2020) și de abrogare a Deciziei nr. 1639/2006/CE (5), precum și al Regulamentului (UE) nr. 1291/2013 al Parlamentului European și al Consiliului din 11 decembrie 2013 de instituire a Programului-cadru pentru cercetare și inovare (2014-2020) - Orizont 2020 și de abrogare a Deciziei nr. 1982/2006/CE (6).
(5)
Întrucât articolul 17 alineatul (2) din Regulamentul (UE) nr. 1287/2013 (COSME) și articolele 20 și 21 din Regulamentul (UE) nr. 1291/2013 de instituire a programului Orizont 2020 urmăresc în mod explicit să asigure complementaritatea și sinergiile cu fondurile structurale și de investiții europene (fondurile ESI), o altă parte a acestui răspuns este de a permite statelor membre să folosească Fondul european de dezvoltare regională (FEDR) și Fondul european agricol pentru dezvoltare rurală (FEADR) în scopul de a furniza o contribuție financiară pentru instrumentele financiare instituite la nivelul Uniunii în temeiul articolului 39 alineatul (2) din Regulamentul (UE) nr. 1303/2013.
(6)
Instrumentele financiare instituite la nivelul Uniunii sunt gestionate indirect de către Comisie, cu atribuții de punere în aplicare încredințate Băncii Europene de Investiții (BEI) și Fondului European de Investiții (FEI) în temeiul articolului 58 alineatul (1) litera (c) punctul (iii) și al articolului 139 alineatul (4) din Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 al Consiliului (7), în ceea ce privește instrumentele financiare de garanții neplafonate și de titlurizare în favoarea IMM-urilor. În acest scop, Comisia trebuie să încheie acorduri de delegare cu BEI sau cu FEI.
(7)
În cazul în care un stat membru se servește de posibilitatea de a furniza o contribuție financiară din resurse ale FEDR și FEADR către instrumentele financiare instituite la nivelul Uniunii, articolul 39 alineatul (4) litera (c) din Regulamentul (UE) nr. 1303/2013 prevede obligația statelor membre participante de a încheia un acord de finanțare cu BEI sau cu FEI.
(8)
Instrumentele financiare instituite la nivelul Uniunii pot furniza răspunsul rapid dorit numai dacă funcționarea acestora respectă două condiții. În primul rând, trebuie asigurate condiții uniforme și egalitatea de tratament pentru statele membre și în rândul acestora în ceea ce privește utilizarea resurselor FEDR și FEADR. În al doilea rând, condițiile pentru contribuția din resursele FEDR și FEADR în temeiul oricărui acord de finanțare individual care urmează să fie încheiat de către statele membre participante și BEI sau FEI, precum și condițiile prevăzute în acordurile de delegare cu privire la alte surse din cadrul programelor COSME și Orizont 2020 trebuie să fie coerente. Un model de acord de finanțare, disponibil atât pentru statele membre participante, cât și pentru BEI sau FEI, reprezintă cea mai eficientă modalitate de a asigura conformitatea cu aceste condiții. Prin urmare, este necesar să se stabilească un model de acord de finanțare.
(9)
Pentru a asigura o utilizare eficientă a resurselor FEDR și FEADR vizate, modelul de acord de finanțare ar trebui să includă, printre altele, sarcinile și obligațiile care revin BEI sau FEI, cum ar fi remunerarea, un nivel minim al efectului de levier care trebuie realizat în etape clar definite, condiții pentru crearea de noi forme de finanțare prin îndatorare în beneficiul IMM-urilor, dispoziții referitoare la activitățile neeligibile și criteriile de excludere, un calendar al plăților efectuate din FEDR și FEADR pentru instrumentele financiare, penalități în cazul neîndeplinirii obligațiilor de către intermediarii financiari în cauză, dispoziții privind selectarea intermediarilor financiari, dispoziții privind monitorizarea, raportarea, auditul și vizibilitatea instrumentelor financiare și condițiile pentru rezilierea acordului.
(10)
Pentru a permite aplicarea promptă a măsurilor prevăzute de prezenta decizie, prezenta decizie ar trebui să intre în vigoare în ziua următoare datei publicării sale în Jurnalul Oficial al Uniunii Europene.
(11)
Măsurile prevăzute în prezenta decizie sunt în conformitate cu avizul Comitetului de coordonare pentru fondurile ESI instituit prin articolul 150 alineatul (1) din Regulamentul (UE) nr. 1303/2013,
ADOPTĂ PREZENTA DECIZIE:
Articolul 1
Modelul de acord de finanțare pentru contribuția financiară din Fondul european de dezvoltare regională și din Fondul european agricol pentru dezvoltare rurală la instrumentele financiare de garantare neplafonată comună și de titlurizare în favoarea întreprinderilor mici și mijlocii, care urmează să fie încheiat între Banca Europeană de Investiții sau Fondul European de Investiții și fiecare stat membru participant, este stabilit în anexa la prezenta decizie.
Articolul 2
Prezenta decizie intră în vigoare în ziua următoare datei publicării în Jurnalul Oficial al Uniunii Europene.
Adoptată la Bruxelles, 11 septembrie 2014.

Labels: 19
2
15
4